Иван Вазов
Първият убит сърбин
Когото видях в Драгоманския проход на 11 ноември 1885 г.

chitanka.info

Нещастнико, побратиме,

остави тука кости.

Прав, крив ли бе — не съдя те, —

почивай, бог да прости.

Безгробен леш прострял си се,

над теб се вий орлица…

Не за добро прекрачи ти

през чуждата граница.

Огън и меч, и бедствия

в земя ни, братко, внесе.

Нещастнико, прощавам ти,

но с болка във сърце си.

Там в Шумадия тихата

вдовица майка стене,

примира сърце трепетно

от мъка и съмненье.

„Убиха го детето ми!

Де рожбата ми мила?

Ах, господи, на краля аз

какво му бях сторила!“

Но стана тя, помоли се —

олеква й на сърцето:

„Пази го, майко божия,

пази ми ти детето!“

Давечера ще дойде влък

юнаку кръв да лочи,

орлицата — кат мина аз —

ще клъвне мътви очи.

А там оназ… нещастната,

си шъпне към небето:

„Закриляй, майко божия,

закриляй ми детето!“

Ех, скоро, като мълния,

ще гръмне вест: заклан е!

И тя ще чуе — майката, —

проклет да си, Милане!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.